จากทุน 1 ล้าน สู่อาณาจักร WHA Group แสนล้าน
เรื่องนี้น่าสนใจอย่างไร ? ลงทุนแมนจะเล่าให้ฟัง
29 เม.ย. 2565

จากทุน 1 ล้าน สู่อาณาจักร WHA Group แสนล้าน /โดย ลงทุนแมน
รู้หรือไม่ว่า “WHA Group” ผู้ให้บริการเช่าโครงการคลังสินค้า ศูนย์กระจายสินค้า และโรงงาน 
ถูกก่อตั้งโดยชายที่อดีตเป็นแพทย์สูตินรีเวช กับภรรยาของเขา
ที่น่าสนใจคือ ทั้งคู่เริ่มลงทุนในธุรกิจนี้ครั้งแรก ด้วยเงินทุนเริ่มต้นเพียง 1 ล้านบาท..
มาวันนี้ ธุรกิจของ WHA Group ออกดอกออกผล
และขยายใหญ่ขึ้น จนกลายเป็นธุรกิจที่มีมูลค่าเป็นหลัก “แสนล้านบาท”
เรื่องนี้น่าสนใจอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ในอดีตนั้น คุณสมยศ อนันตประยูร ผู้ร่วมก่อตั้ง WHA (คุณสมยศเสียชีวิตแล้วในปี 2561) เคยบอกว่าตัวเขาเองอยากจะเรียนด้านวิศวกรรมศาสตร์มากกว่า แต่ที่ต้องเรียนแพทย์เนื่องจากต้องการทำตามความฝันของพ่อแม่
พอเรียนจบก็ทำอาชีพเป็นแพทย์ด้านสูตินรีเวชที่โรงพยาบาลศิริราช
อย่างไรก็ตาม สุดท้ายเขาก็เลือกที่จะตัดสินใจหันหลังให้กับอาชีพแพทย์ เพราะมองว่าในอนาคต ธุรกิจศูนย์กลางโลจิสติกส์ของไทย มีศักยภาพที่จะเติบโตอีกมาก และเขาก็สนใจด้านนี้เป็นพิเศษอยู่แล้ว
เขาออกมาก่อตั้งธุรกิจบริหารและจัดการโลจิสติกส์ ร่วมกับภรรยา คือคุณจรีพร จารุกรสกุล ในปี 2546
ซึ่งเวลานั้นธุรกิจของ WHA เป็นผู้พัฒนาโครงการคลังสินค้า ศูนย์กระจายสินค้า และโรงงานระดับพรีเมียม
จุดเปลี่ยนครั้งสำคัญของบริษัทเกิดขึ้นในปี 2558 
เมื่อมีที่ปรึกษาทางการเงิน ได้ติดต่อมาที่คุณสมยศ และคุณจรีพร ว่าสนใจที่จะทำธุรกิจพัฒนานิคมอุตสาหกรรมหรือไม่
เนื่องจากผู้ก่อตั้ง “บริษัท เหมราชพัฒนาที่ดิน จำกัด (มหาชน)” ในเวลานั้น ต้องการขายกิจการ 
และต้องการผู้ซื้อที่มีความเชี่ยวชาญในธุรกิจนี้ เพราะทายาทของครอบครัวไม่มีความประสงค์จะดูแลบริษัทต่อ
ทั้งคู่รู้สึกสนใจเพราะมองแล้วว่า ธุรกิจนี้น่าจะมาช่วยต่อยอดธุรกิจของ WHA ได้เป็นอย่างดี
โดย ณ ตอนนั้น WHA มีความเชี่ยวชาญในการพัฒนาและให้เช่าโครงการขนาดใหญ่ ตามความต้องการของลูกค้า หรือ Built-to-Suit ขณะที่ บริษัท เหมราชพัฒนาที่ดิน นั้น ชำนาญเรื่องคลังสินค้าแบบสำเร็จรูป หรือ Ready-Built รวมทั้งมีความเชี่ยวชาญในธุรกิจพัฒนานิคมอุตสาหกรรม
พอเรื่องเป็นแบบนี้ คุณสมยศและคุณจรีพร จึงนำเสนอคณะกรรมการบริษัท WHA และผู้ถือหุ้น
เพื่อทำคำเสนอซื้อกิจการของบริษัท เหมราชพัฒนาที่ดิน ด้วยมูลค่าเงินลงทุนประมาณ 40,000 ล้านบาท
การลงทุนในครั้งนั้น ทำให้ WHA กลายมาเป็นผู้ให้บริการด้านโลจิสติกส์ แบบครบวงจรรายใหญ่ที่สุดรายหนึ่งในประเทศไทย ทั้งยังมีการขยายธุรกิจพัฒนาเขตอุตสาหกรรมในต่างประเทศ อย่างเวียดนามในปัจจุบัน
ปัจจุบัน รายได้ของ WHA แบ่งเป็น 6 กลุ่ม
- ธุรกิจขายอสังหาริมทรัพย์เพื่อการลงทุน 41%
- ธุรกิจสาธารณูปโภค 18%
- ธุรกิจขายที่ดินในนิคมอุตสาหกรรม 15%
- ธุรกิจให้เช่า 10%
- ธุรกิจไฟฟ้า 6%
- อื่น ๆ 10%
บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ธุรกิจให้บริการด้านโลจิสติกส์แบบครบวงจร
ปี 2563 รายได้ 8,198 ล้านบาท กำไร 2,524 ล้านบาท
ปี 2564 รายได้ 11,639 ล้านบาท กำไร 2,590 ล้านบาท
โดยมีมูลค่าบริษัท ประมาณ 50,500 ล้านบาท
บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP 
ธุรกิจให้บริการด้านสาธารณูปโภคแบบครบวงจร นิคมอุตสาหกรรม รวมไปถึงธุรกิจผลิตและจำหน่ายไฟฟ้า
ปี 2563 รายได้ 1,778 ล้านบาท กำไร 813 ล้านบาท
ปี 2564 รายได้ 2,571 ล้านบาท กำไร 736 ล้านบาท
โดยมีมูลค่าบริษัท ประมาณ 16,000 ล้านบาท
นอกจากกลุ่ม WHA ยังมีทรัสต์เพื่อการลงทุนในอสังหาริมทรัพย์ และสิทธิการเช่าจดทะเบียนอยู่ในตลาดหลักทรัพย์อีกคือ
- WHART ทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ พรีเมี่ยม โกรท โดยมีมูลค่าประมาณ 33,700 ล้านบาท
- WHABT ทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ บิสซิเนส คอมเพล็กซ์ ปัจจุบัน WHABT มีมูลค่าประมาณ 1,800 ล้านบาท
เมื่อนำมูลค่าบริษัทของกลุ่ม WHA มารวมกัน ก็จะรวมได้เป็นหลัก “แสนล้านบาท” เลยทีเดียว
จากธุรกิจเล็ก ๆ กลายมาเป็นอาณาจักรธุรกิจหลักแสนล้านบาท ภายในระยะเวลา 15 ปี
ต้องยอมรับว่า บางครั้งความสำเร็จของธุรกิจ ก็มาจากวิสัยทัศน์ของผู้นำ 
อย่างกรณีของ WHA นั้น ถึงแม้ผู้ก่อตั้งทั้งคุณสมยศ และคุณจรีพร ที่แม้ทั้งคู่จะไม่ได้ร่ำเรียนมาทางด้านธุรกิจโลจิสติกส์
แต่จากวิสัยทัศน์ของทั้งคู่ที่มองว่าประเทศไทย มีศักยภาพที่ดีในการเป็นศูนย์กลางโลจิสติกส์ในภูมิภาค 
จึงทำให้ทั้งคู่เลือกเส้นทางการทำธุรกิจ และสามารถสร้างอาณาจักร WHA ให้ยิ่งใหญ่ จนมีมูลค่าเป็นแสนล้านบาทได้ ในวันนี้..
หมายเหตุ: บทความนี้ไม่ได้ชี้นำให้ซื้อหรือขายหุ้นตัวนี้ การลงทุนมีความเสี่ยง โปรดศึกษาข้อมูลให้ครบถ้วนก่อนการตัดสินใจลงทุนทุกครั้ง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References:
-
-
-แบบแสดงรายการข้อมูลประจำปี/รายงานประจำปี 2555-2564, บริษัท ดับบลิวเอชเอ คอร์ปอเรชั่น จำกัด (มหาชน)
-
-